בהפועל כפר סבא של ראשית חודש יוני רב הנסתר על הגלוי, כאשר בשלב זה קשה עוד לומר איך תראה הקבוצה ולאן מועדות פניה. לאחר שבעונה שעברה החתימה הפועל כפר סבא מספר דו ספרתי של מצטרפים, לקראת העונה הקרובה צריכה הקבוצה לשנות כיוון ולא להשתולל ברכש.
במועדון צריכים לבנות בסיס רחב ואיכותי של שחקני בית, לחשל ולשפשף אותו – גם במחיר של עונה נוספת בליגת המשנה. מה שצריך להנחות את הקבוצה זו הסתכלות על הטווח הארוך ולא רק על ההווה. מי שצריכים לשמש כעוגנים הם עומר פדידה, טל בנש, רז כהן וסהר בראון, שיספקו את הזהות המקומית שכל כך חשובה לקהל ויהיו חוד החנית בפרויקט להשבת הפועל כפר סבא לליגה של הגדולות.
עיקר תשומת הלב בימים האחרונים הופנתה להודעת הפרישה של סמי אליקים, שבגיל 30 החליט לתלות את הנעליים. המגן היה אחד השמות הכי מזוהים בשנים האחרונות עם המועדון ועשה איתו את כל הדרך מליגה א' לליגת העל (ובחזרה העונה לליגה הלאומית). מדובר בשחקן נשמה במובן הטוב של המילה, בטח בדור שבו כבר לא משחקים למען המורשת והסמל. מכאן אני מאחל לאליקים הצלחה רבה בדרכו החדשה.